
A tömegkommunikációs eszközök szerepe a sport globalizációjában

A sport a 21. századra olyan iparággá vált, amely a nemzetgazdaság jelentős hányadát képezi. Az egyes mozgalmak a globalizációval széles körben elterjedtek, a nagy nemzetközi események híre a világ minden szegletébe eljut, ezáltal folyamatosan nő a tömegbázis és egyre népszerűbb a sportos életmód, ami hosszú távon egészséges aktív munkavállalókat eredményez.
A sport globalizációjában nagy szerepet játszottak a tömegkommunikációs eszközöknek, az iparági szerkezet átalakulása pedig jelenleg is folyamatban van, így érdemes foglalkozni a trendszerűségekkel. Szekunder kutatásomban a releváns hazai és nemzetközi szakirodalmak felhasználásával bemutattam a sportfogyasztás terén a rendszerváltás óta végbement változásokat, összehasonlítva a négy fő médiumot, a televíziót, a rádiót, a nyomtatott sajtót és az internetet.
Primer kutatásom elsődleges célja a trendszerűségek feltárása volt. Annak érdekében, hogy a piac mindkét szereplőjének viselkedését megérthessem, kvantitatív és kvalitatív módszereket egyaránt alkalmaztam. Törekedtem arra, hogy a szekunder kutatás eredményei alapján megfogalmazott hipotéziseimet igazoljam, egyúttal prognózist készítsek az egyes folyamatok jövőbeni alakulásáról.
A kérdőíves felmérés eredményei igazolták azon feltevésemet, miszerint az internet fokozatosan átveszi a nyomtatott sajtó szerepét a sporttal kapcsolatos tájékoztatásban, az olimpiai programba a globalizáció hatására bekerült új sportágak iránt pedig a kutatásom alapján egyelőre nem mutatkozik számottevő kereslet. A válaszadók döntő többsége szerint az online médián keresztül lehetne növelni a sport népszerűségét, a legtöbben a videós tartalmakra, interjúkra és stream közvetítésekre lennének kíváncsiak.
A szakértői interjú alapján fontos összefüggésekre jutottam a napilapok eladásszámának alakulását és a különböző sajtótermékek tartalmi összetételét illetően. Kutatásom eredményeit szívesen ajánlanám szerkesztők és újságírók figyelmébe, az eredmények felhasználásával közelebb kerülhetnek egymáshoz a piac szereplői, az egyes médiumok pedig valóban olyan tartalmat kínálhatnának, amelyre napjainkban kereslet mutatkozik.



